
A Fővárosi Ítélőtábla a Marosi, Préda és Társa Ügyvédi Iroda által képviselt felperesnek az Oppenheim Ügyvédi Iroda és dr. Csenterics Ferenc ügyvéd által képviselt I. rendű, az Oppenheim Ügyvédi Iroda által képviselt II. rendű, a III. rendű, a IV. rendű és a Kajtár Takács Hegymegi-Barakonyi Ügyvédi Iroda által képviselt VI. rendű alperesek ellen kártérítés megfizetése iránt indított perében a Fővárosi Bíróság 2010. július 1. napján kelt 5.G.41.852/2009/30. számú ítélete ellen a felperes részéről benyújtott fellebbezés folytán meghozta az alábbi


í t é l e t e t :


A Fővárosi Ítélőtábla az elsőfokú bíróság ítéletét helybenhagyja.


Kötelezi a felperest, hogy 15 napon belül fizessen meg az I-IV. rendű alpereseknek együttesen 2.400.000,- (Kettőmillió-négyszázezer) Ft + áfa, a VI. rendű alperesnek 2.400.000,-(Kettőmillió-négyszázezer) Ft + áfa költséget.


Az ítélet ellen fellebbezésnek nincs helye.


I n d o k o l á s


Az elsőfokú bíróság által megállapított tényállás szerint az I-IV. rendű alperesek és az időközben megszűnt V. rendű alperes a ... Korlátolt Felelősségű Társaság jogutódai.  A ... Kft. és a VI. rendű alperes volt a tagja a ... Közkereseti Társaságnak (... Kkt.-nek), amely céget végelszámolás folytán 2007. szeptember 25. napján törölte a cégbíróság a cégnyilvántartásból.
A felperes, a perben nem álló Budapest Főváros Önkormányzata, továbbá a ... Korlátolt Felelősségű Társaság „végelszámolás alatt" 1999. január 29. napján megállapodást kötöttek egymással, melynek értelmében a ... metróvonal első szakaszának megépítésére vonatkozó beruházás előkészítésével és megvalósításával kapcsolatos valamennyi tevékenységet a felperes látja el, ennek keretében megköti a beruházás megvalósításához szükséges szerződéseket és rendelkezik az esedékessé váló fizetések teljesítéséről. A Fővárosi Sajáterő-Hozzájárulást kizárólag a beruházás megvalósítása érdekében használja fel, a Főváros által áfa finanszírozás céljából átutal összegeket kizárólag az áfa finanszírozására fordítja. Ha a szerződés bármely okból megszűnik, a beruházási folyószámla és az igazgatási költségszámla pozitív egyenlegét a már elvállalt és a Főváros által finanszírozott kötelezettségek teljesítése, valamint a már felmerült igazgatási költségek megfizetése után haladéktalanul átutalja a Főváros által megjelölt bankszámlára. A Főváros kötelezettséget vállalt arra, hogy vissza nem térítendő támogatásként a beruházási alapokmányokban foglalt ütemezés szerint minden költséget megtérít a felperesnek Fővárosi Sajáterő-Hozzájárulás formájában, továbbá, hogy a kifizetésekhez kapcsolódó áfát is finanszírozza. Mindent megtesz annak érdekében, hogy a beruházás megvalósítása és annak finanszírozása a jelen szerződés által lehetővé tett mértékben semlegesen érintse a felperes mérlegét és eredmény-kimutatását, és a felperes számára ne okozzon tényleges kiadással járó pénzügyi tehervállalás-növekedést.
A fenti megállapodás alapján Budapest Főváros Önkormányzata és a felperes 2000. május 16-án felhalmozási célú pénzeszköz végleges átadás-átvételéről szóló megállapodást kötöttek, melyet többször módosítottak. A módosítások értelmében a számlák kifizetéséhez szükséges pénzügyi fedezet átadásáról a metróberuházás költségvetési sorának terhére a Fővárosi Önkormányzat Főpolgármesteri Hivatalának illetékes szerve gondoskodik azzal a feltétellel, hogy a felperes a tárgyi beruházás számláit, azok fizetési esedékessége előtt minimum hét nappal benyújtja. A felperes köteles rendeltetésellenes felhasználás esetén az átvett pénzeszközt haladéktalanul megtéríteni. 
E megállapodások alapján a Fővárosi Önkormányzat számlánként finanszírozta a metróberuházás költségeit.  
A felperes önálló jogi személyiséggel nem rendelkező szervezeti egysége 2002. március 27. napján felhívást tett közzé nyílt előminősítéses közbeszerzési eljárásra, melynek tárgya a Budapest XI. kerületben az út- és járdaburkolat, illetve a villamosvágányok teljes felújítása kapcsolódó közműépítési munkákkal együtt a ... körtéren és a ... úton − a ... úti csomóponttal −, valamint a ... úti csomópontban létesítendő gyalogos aluljáró építése volt. A felhívásra négy ajánlat érkezett: a perben nem álló ... Rt.-... Kft. közös vállalkozása, a szintén perben nem álló ... Kft.-... Rt. Konzorciuma, a ... Kft. és a ... Kkt. részéről. Az ajánlatok felbontására 2002. június 17. napján került sor. Az ajánlattevők ekkor ismerhették meg egymás ajánlatait. A nyertes ajánlattevő az ... Konzorcium lett azzal, hogy az ellenszolgáltatás összege bruttó 3.662.794.469,- Ft volt. Ennek alapján a felperes a nyertes pályázóval 2002. július 16. napján kötött vállalkozási szerződést, 3.391.788.873,- Ft bruttó szerződéses áron. A vállalkozási szerződést több alkalommal módosították, amelyek érintették a szerződéses árat is, a talajmechanikai helyzet pontosabb megismerése után szükségessé váló többlet- és pótmunkákra tekintettel. A módosítások következtében a szerződéses ár 5.070.711.496,- Ft lett.
A Gazdasági Versenyhivatal (GVH) Versenytanácsa a többek között az I. rendű alperessel és a ... Kkt.-vel szemben, versenykorlátozó megállapodás és összehangolt magatartás miatt indult versenyfelügyeleti eljárásban 2003. május 26. napján a felperest nyilatkozattételre, illetve adatszolgáltatásra hívta fel. A Versenytanács a 2004. március 18. napján meghozott VJ-138/2002/79. számú határozatában − egyebek mellett − megállapította, hogy az I. rendű alperes és a ... Kkt. a ... csomópont átépítésére kiírt közbeszerzési eljárással összefüggésben összehangolt magatartást tanúsított, melyre tekintettel velük szemben fejenként 52.000.000,- Ft versenyfelügyeleti bírságot szabott ki. Határozata indokolásában rögzítette, hogy a ... csomóponttal kapcsolatos pályázat idején az I. rendű alperestől lényegesen magasabb összeget tartalmazó főösszesítő érkezett 2002. június 12-én, mint amit a ... Kkt.-nál összeállítottak. A GVH birtokába jutott faxot követő napon a ... Kkt. a saját korábbi áraihoz képest 700.000.000,- Ft-hoz közelítő összegben megemelte a főösszesítőben írt árakat. Az információ átadásával megvalósult az 1996. évi LVII. törvény (Tpvt.) 11. § (2) bekezdésében írt jogsértés, tekintettel arra, hogy az átadott információt a ... Kkt. figyelembe vette saját piaci magatartása meghatározásakor. E pályázati eljárásban ugyan egyik eljárás alá vont vállalkozás sem nyert, azonban az ajánlatok közel azonos szintre hozása alkalmas volt piaci hatás kiváltására, mivel a magasabb árajánlatok más vállalkozást hozhattak kedvezőbb piaci szituációba. A Fővárosi Bíróság a GVH  határozata ellen benyújtott, keresetet elutasító ítéletét a Fővárosi Ítélőtábla helybenhagyta, és a Legfelsőbb Bíróság a felülvizsgálati eljárásban a jogerős ítéletet érdemben hatályában fenntartotta. 
A GVH 2007. március 23-án megküldte a VJ-138/2002/79. számú határozatát a felperesnek azzal a tájékoztatással, hogy a GVH az eljárását a közérdek védelme érdekében folytatja le, amely nem zárja ki, hogy azok, akiknek a kartell-megállapodás kárt okozott, polgári bíróság előtt követeljék a károkozóktól a jogellenes magatartásukkal okozott kár megtérítését. 

A felperes a Fővárosi Bírósághoz 2008. március 26. napján benyújtott keresetében kérte, hogy kötelezze a bíróság az alpereseket egyetemlegesen 654.874.079,- Ft és ennek 2005. október 19. napjától a kifizetés napjáig járó törvényes mértékű késedelmi kamata megfizetésére a  Ptk. 339. § (1) bekezdése és 344. § (1) bekezdése alapján. Kérte az alperesek perköltségben való marasztalását.
Keresetét arra alapította, hogy az alperesek jogellenes magatartását a GVH határozata megállapította, melyhez a bíróság a Tpvt. 88/B. § (6) bekezdése alapján kötve van. A versenykorlátozó magatartás önmagában feltételezi a kár bekövetkeztét, ugyanis a kartellnek mindig árfelhajtó hatása van. A perbeli esetben a pályázaton indulók alacsony száma miatt az elmarasztalt vállalkozások a döntést az akaratuknak megfelelően próbálták befolyásolni. A felperes ezért a pályázat elbírálása során nem a verseny esetén kialakuló vállalási árak, hanem a kartellmagatartásból eredő magasabb árak alapján kapott árajánlatokat. A kár bekövetkeztének tényét a GVH jogerős határozata miatt a felperesnek nem kell bizonyítania, mivel a vállalkozások között létrejött megállapodások azért minősülnek jogellenesnek, mert korlátozzák a versenyt, emelik az árakat és ezzel kárt okoznak a megrendelőnek. Az okozati összefüggés körében arra hivatkozott, hogy a kartellező tevékenység eleve kifejezetten árdrágító hatású, mert nemcsak az abban résztvevő vállalkozások piaci magatartását befolyásolja, hanem az egész környezetre hatással van. Ezen túlmenően a perbeli közbeszerzési eljárásban ajánlatot tevők közül az alperesi jogelődök ténylegesen nem versenyeztek, mert a pályázatukban nem versenyárat nyújtottak be, amellyel a felperest megtévesztették és ezért kényszerült arra a felperes, hogy a végül nyertesnek nyilvánított pályázó árajánlatát elfogadja, amely meghaladta a versenyárat. Ez nem következett volna be, ha az alperesek versenyárat nyújtanak be.
A felperes a perbeli vállalkozási szerződés alapján 2003. október 27-én fizette ki az utolsó részletet, ez a károsodás bekövetkezésének időpontja. Az alperesi elévülési kifogásra tekintettel úgy nyilatkozott, hogy 2007. március 28-án kapott tájékoztatást a GVH-tól az alperesek jogellenes magatartásáról, amely időpontig a Ptk. 326. § (2) bekezdése alapján az elévülés nyugodott. 
Az összegszerűség körében a nemzetközi szakirodalomra hivatkozva a kartellek árfelhajtó hatását 16 %-ban jelölte meg, melyre tekintettel az általa megfizetett bruttó 4.092.962.993,- Ft vállalkozási díj 16 %-ában jelölte meg a kártérítési igényét. 

Az alperesek az ellenkérelmükben a kereset elutasítását és a felperes perköltségben való marasztalását kérték. 

Az I-V. rendű alperesek jogi képviselője elsődlegesen a felperes kereshetőségi jogának hiányára hivatkozott, arra, hogy a felperes nem tekinthető sem a káreseménnyel érintett vagyon tulajdonosának, sem a beruházás tényleges finanszírozójának. A felperes ugyanis a perbeli tendert nem saját forrásból valósította meg, hanem a Fővárosi Önkormányzat quasi megbízottjaként, az önkormányzat által rendelkezésre bocsátott pénzeszközökből. Ezért kizárt, hogy a felperesnél bármilyen kár keletkezhetett volna.
Másodlagosan hivatkozott a követelés elévülésére is, vitatta a kár bekövetkezésének felperes által megjelölt időpontját, valamint az elévülés nyugvását, ez utóbbit arra figyelemmel, hogy a GVH határozata − amelynek alapját képező eljárásról a felperes az adatközlés következtében tudomással bírt − már 2004. március 18. napjától hozzáférhető volt, ugyanis azt a GVH a honlapján már ekkor közzétette. 
Vitatta, hogy jelen perben a Tpvt. 88/B. §-ának (6) bekezdése alkalmazható lenne, de ettől függetlenül a Versenytanács határozata csak az alperesek összehangolt magatartását állapította meg, ezért a felperesnek bizonyítania kell a kára bekövetkeztét, annak összegszerűségét, valamint az alperesi jogellenes magatartás és a kár közötti okozati összefüggést.  Hangsúlyozta, hogy a nyertes pályázó tekintetében jogsértés megállapítására nem került sor, és vele a szerződést a felperes a pályázati árnál alacsonyabb áron kötötte meg, továbbá, hogy nem bizonyított, hogy az alperesek magatartása bármilyen módon befolyásolta a nyertes Konzorcium által megajánlott árat, illetve a szerződés módosítás során kialakított végső árakat. 

A VI. rendű alperes az ellenkérelmében kifejtette, hogy a felperes kártérítési igényének akkor lehetne létjogosultsága, ha a pályázatot a kartellben résztvevő valamely cég vagy cégcsoport nyerte volna meg.  Hivatkozott a perbeli tender kiírásakor hatályos 1995. évi XL. törvény (Kbt.) előminősítési eljárást szabályozó rendelkezéseire, amelyből az következik, hogy az egyes ajánlattevők csak az ajánlatok felbontásakor ismerhették meg egymás ajánlatait, ezt követően pedig saját ajánlataikat már nem módosíthatták. Ebből következik, hogy a nyertes pályázó a saját vállalási árainak kialakításakor és ajánlata benyújtásakor nem ismerhette a többi ajánlattevő, így a kartell résztvevőinek árait sem, azaz nincs okozati összefüggés a nyertes Konzorcium árai és az állítólagos jogellenes magatartás között. Azért is hiányzik az okozati összefüggés, mert a felperes akkor is a nyertes pályázóval kötötte volna meg a szerződést, ha az alperesek a közbeszerzési eljárásban részt sem vettek volna, mert a nyertes pályázónak az ajánlata kedvezőbb volt a ... Rt. - ... Kft. közös vállalkozásának ajánlatánál is, amely ajánlattevő vonatkozásában szintén nem állapított meg jogellenes magatartást a Versenytanács.
Felhívta a figyelmet továbbá arra is, hogy a nyertes kiválasztása során a felperes nem kizárólag az árakat vette figyelembe, hanem 30 %-ban egyéb körülményeket is értékelt. 
Egyebekben csatlakozott az I-V. rendű alperesek ellenkérelméhez.

Az elsőfokú bíróság a 2009. november 11. napján kelt 2. sorszámú és 2010. május 27. napján kelt 24. sorszámú végzésében tájékoztatta a felperest a bizonyítandó tényekről és a felperes oldalán fennálló bizonyítási teherről, melynek alapján a felperes az alperesek versenykorlátozó, kartellező magatartásával okozott kár nagyságának megállapítása körében szakértő kirendelését indítványozta, megjelölve a szakértőhöz intézendő kérdéseket. A szakértői költséget bírói felhívásra előlegezte. Utóbb a perben úgy nyilatkozott, hogy álláspontja szerint az okozati összefüggés is szakkérdés, erre tekintettel kiegészítette a szakértőnek feltenni indítványozott kérdések körét. 

Az elsőfokú bíróság a 2010. július 1. napján kelt 5.G.41.852/2009/30. számú ítéletével a keresetet elutasította. Kötelezte a felperest, hogy 15 napon belül fizessen meg az I-V. rendű alpereseknek együttesen 3.000.000,- Ft és a VI. rendű alperesnek szintén 3.000.000,- Ft perköltséget. 
Határozata indokolásában - tekintettel az alperesek e körben tett hivatkozására − rögzítette, hogy a felperes 5. sorszámú bizonyítási indítványa határidőben érkezett. Abban a felperes az alperesek jogellenes magatartása és a kára felmerülte körében újabb bizonyítási indítványt nem terjesztett elő arra hivatkozással, hogy a GVH perbeli közbeszerzést is érintő határozata a Tpvt. 88/B. § (6) bekezdése alapján köti a bíróságot, így a fenti tényeket az megfelelően bizonyítja.
Megállapította az elsőfokú bíróság, hogy a kereset elbírálása során a GVH határozatához nem volt kötve, mert az csak a 2005. november 1-jét követően indult, illetve a megismételt versenyhivatali eljárásokban alkalmazható. Nem volt azonban a bíróság elzárva attól, hogy a Pp. 3. § (5) bekezdése alapján az alperesi jogellenes magatartás bizonyítékaként a GVH határozatát figyelembe vegye, mivel azt a magatartást, amely alapján a Tpvt. 11. § (2) bekezdése sérelmét a Versenytanács megállapította, az alperesek jelen perben nem vitatták. 
A GVH a határozatában megállapította, hogy a perbeli pályázati eljárásban egyik eljárás alá vont vállalkozás sem nyert, ennek ellenére úgy ítélte meg, hogy a jogsértő magatartás alkalmas volt piaci hatás kiváltására, mivel a magasabb árajánlatuk más vállalkozást hozhattak kedvezőbb piaci szituációba. 
Rögzítette az elsőfokú bíróság, hogy a GVH határozata nem állapította meg azt, hogy valóban kiváltott-e az alperesi jogelődök jogellenes magatartása piaci hatást és azt sem, hogy ezen magatartás folytán valóban más vállalkozás került kedvezőbb piaci helyzetbe. Nem foglalkozott továbbá a felperest ért kárral, sem a kár és a jogellenes magatartás közötti okozati összefüggés fennálltával, ezért ezek bizonyítására az nem alkalmas. 
Az elsőfokú bíróság a felperes szakértői bizonyítás elrendelésére irányuló indítványát az alábbiakra tekintettel mellőzte. 
Hivatkozással a tényállásban rögzített megállapodások tartalmára, megállapította, hogy a felperes a Fővárosi Önkormányzattól annyi pénzt kapott a perbeli beruházásra, amennyi költsége azzal kapcsolatban ténylegesen, számlával igazolhatóan felmerült, és az így kapott pénzösszeget köteles volt a számlák kiegyenlítésére fordítani. Rendeltetésellenes felhasználás esetén az átvett pénzeszközt az átadónak haladéktalanul köteles lett volna visszafizetni. A felperes maga is elismerte, hogy amennyiben jelen perben a bíróság az alpereseket kártérítés megfizetésére kötelezné, úgy az államháztartásról szóló 1992. évi XXXVIII. törvény (Áht.) 101. §-a alapján visszafizetési kötelezettsége keletkezne. 
Kártérítés iránt az indíthat keresetet, akinél a kár ténylegesen felmerült. A felperes viszont a perbeli tendert nem saját forrásból és pénzeszközökből valósította meg, hanem a Fővárosi Önkormányzat által rendelkezésére bocsátott pénzeszközökből. Ezért kizárt, hogy a felperesnél az alperesek jogellenes magatartása folytán bármilyen kár keletkezzen. Amennyiben ugyanis a felperes alacsonyabb szerződéses ár mellett valósította volna meg a perbeli beruházást, úgy kisebb lett volna az a pénzösszeg is, amelyet a finanszírozó a felperesnek átadott volna. Ezért úgy ítélte meg az elsőfokú bíróság, hogy amennyiben valóban károsult valaki az alperesi jogelődök jogellenes magatartása folytán, az nem a felperes, hanem a perbeli beruházás tényleges finanszírozója volt.  Mivel a felperes perbeli legitimációjának hiányát a bíróság a csatolt okirati bizonyítékok alapján megállapította, ezért a felperes által − alapvetően a kár összegszerűsége körében − indítványozott szakértői bizonyítás elrendelését mellőzte. 
Ezt követően megállapította a felperes által a szakértőnek indítványozott kérdésekből, hogy azok nem az okozati összefüggés igazolására irányultak. Az okozati összefüggés fennállása azonban kizárólag a felperes nyilatkozata alapján, mindenfajta bizonyíték nélkül nem állapítható meg. Annak megállapításához legalább azt kellett volna a felperesnek bizonyítania, hogy az alperesi jogelődök jogellenes magatartása hiányában kedvezőbb feltételekkel tudott volna szerződést kötni. Az okozati összefüggés megállapításához a tényeket a felperes okiratokkal vagy tanúkkal tudta volna bizonyítani, mivel az ténykérdés és nem szakkérdés, hogy lett volna-e kedvezőbb árajánlat az alperesi jogelődök jogellenes magatartása hiányában. A perbeli közbeszerzési eljárás jellegére tekintettel a bíróságnak nem volt szüksége speciális szakértelemre az okozati összefüggés hiányának megállapításához. E körben lényegében a VI. rendű alperes ellenkérelmében foglaltakat osztotta a perbeli közbeszerzési eljárás és az abból adódó eljárási szabályokra tekintettel. Kifejtette továbbá, hogy a felperes csak hivatkozott arra, de nem bizonyította, hogy az alperesi jogelődök eljárásának a célja az volt, hogy a nyertest hozzák nyerő pozícióba. Bár a célzat valóban nem tényállási eleme a kártérítési felelősségnek, azonban ez az állítás arra utal, hogy az alperesek összejátszottak a nyertes pályázóval is. Az ő vonatkozásában azonban a versenytanácsi határozat jogsértést nem állapított meg, ezért a felperesnek ezt az állítását is bizonyítania kellett volna, melyet felhívás ellenére nem tett meg. Ezért az elsőfokú bíróság az okozati összefüggés bizonyítatlanságára tekintettel is mellőzte a kár összegszerűségére vonatkozó szakértői bizonyítást. 
Ezt követően rögzítette, hogy megalapozatlanul kifogásolta a felperes az elsőfokú eljárás során azt, hogy a bíróság a perbeli közbeszerzési eljárást vizsgálja. A bíróságnak ugyanis nem csak a felperes keresetlevelében foglaltakat, hanem az ellenkérelemben hivatkozott körülményeket is vizsgálnia kellett. Az alperesek az ellenkérelmükben pedig a  közbeszerzési eljárásra hivatkozással vitatták az okozati összefüggés fennálltát, ezért kellett a bíróságnak tisztáznia, hogy milyen közbeszerzési eljárás került lefolytatásra, annak során az egyes pályázók mikor ismerhették meg egymás ajánlatait, illetve ezt követően volt-e lehetőségük az ajánlatuk módosítására. Mindezek megállapítására az okirati bizonyítékok alkalmasak voltak, ezért mellőzte a bíróság a felperes e körben felajánlott további tanúbizonyítási indítványát.

Az elsőfokú bíróság ítélete ellen a felperes nyújtott be fellebbezést, amelyben annak a Pp. 252. § (3) bekezdése alapján történő hatályon kívül helyezését és az elsőfokú bíróságnak új eljárásra történő utasítását kérte. 
Arra hivatkozott, hogy az elsőfokú bíróság jogszabálysértő módon, részben a per tárgyával össze nem függő tényállásra alapította az ítéletét, és ennek következtében a tényállással teljesen össze nem függő ítéletet hozott; tévesen értelmezte a Pp. 3. § (1) bekezdésének rendelkezését, a Tpvt. 88/B. § (6) bekezdését, valamint a Pp. rendelkezéseivel ellentétesen állapította meg a felperes terhére a bizonyítási indítványa elkésettségét. 
Tévesen állapította meg a felperes kereshetőségi jogának hiányát, mivel az nem lehet kétséges, tekintettel arra, hogy a beruházáshoz szükséges pénzeszközöket a felperes egyedüli tulajdonosa, a Fővárosi Önkormányzat a 2002. január 9-én és 2004. január 19-én megkötött megállapodások alapján véglegesen és ellenérték nélkül a felperes tulajdonába adta, és azzal rendelkezni a felperes volt jogosult. Ezeket a könyveiben rendkívüli bevételként tartotta nyilván, ennek megfelelően a szerződéseket saját vagyonának terhére kötötte meg, és a létrehozott beruházást a könyveiben aktiválta. Álláspontja szerint, ha a bíróság azt állapította meg, hogy a pénzeszköz végleges átadásáról szóló megállapodások nem valósak, úgy ez alapján ezen szerződéseket semmisnek kellett volna nyilvánítania, és a Ptk. alapján a semmis szerződésekre vonatkozó rendelkezéseket kellett volna következetesen végigvinnie az ítéletében. Ezt azonban nem tette meg. Az elsőfokú bíróság olyan szerződéseket vizsgált az eljárása során, amelyek nem képezték a tényállás elemét és nem voltak összefüggésben a keresetben állított tényekkel.
Téves következtetésre jutott a Tpvt. 88/B. § (6) bekezdése alkalmazhatósága körében is figyelemmel arra, hogy az a szabály, hogy a bíróság a GVH határozatának rendelkező részéhez kötve van, nem eljárási szabály, továbbá a hivatkozott rendelkezés kifejezetten bírósági eljárásra vonatkozik. Téves jogértelmezése miatt kényszerítette arra a felperest, hogy az alperesek jogellenes magatartására nézve bizonyítást vezessen, és egy rendelkezésre álló bizonyítékot teljes egészében mellőzött. 
Törvényellenesen mellőzte továbbá a szakértő kirendelését, mivel a felperes a hazai és a nemzetközi szakirodalom által egyedül hatékonynak tekintett módszert alkalmazva indítványozta a szakértő kirendelését, melynek célja az volt, hogy összehasonlítható legyen a kartellár valamely hasonló, kartellel nem érintett beruházás árával, illetve a kartell lefülelése utáni árakkal, közgazdasági modellek alkalmazásával, a nemzetközi kutatások által meghatározott kárérték alapul vételével. A perbeli tenderben résztvevők alacsony száma miatt az alperesek versenykorlátozó magatartása közvetlenül azt okozta, hogy a felperes olyan árajánlatot kényszerült elfogadni, amely a közbeszerzési kiírás előtt készített mérnökárat kb. 10 %-kal meghaladta. Amennyiben a felperes a szakértőnek feltett kérdésekre a válaszokat megkapja, azok vélhetően további adatokkal szolgáltak volna az alperesek jogsértéséhez és az okozati összefüggés kérdésében is további információt adhattak volna. Az így kapott számsor választ adhatott volna, hogy az alperesek magatartása a pályázat előkészítésében hogyan hatott a nyertes pályázatra. A bíróság azzal, hogy mellőzte a szakértő kirendelését, megsértette a Pp. 177. §-ának rendelkezéseit. Amennyiben az elsőfokú bíróságnak a rendelkezésre álló adatok nem voltak elégségesek arra, hogy az okozati összefüggést megállapítsa, úgy akkor az szakkérdésnek minősül. Fellebbezéséhez csatolt egy elsőfokú végzést, amely előadása szerint egy hasonló tényállású perben született, és amelyben az elsőfokú bíróság szakkérdésnek minősítette az okozati összefüggés megállapítását.
Végül megjegyezte, hogy tévesen állapítja meg az elsőfokú bíróság az ítéletében, hogy a felperes azt állította, hogy a szerződés módosításai során a vállalkozási ár felemelésére azért volt szükség, mert az alperesek kartelleztek.
Hangsúlyozta, hogy a GVH az alperesek összejátszásának tényét megállapította, és a szakértői módszerekkel a szakértő meg tudta volna állapítani, hogy ezek a vállalási árak egy olyan pályázói magatartás eredményeként kerültek meghatározásra, amelyek során az alperesek összejátszottak és az ezzel a nyertes pályázatot hozták helyzetbe. A felperes csak azt észlelte, hogy a nyertes pályázó által kínált ár a pályázók közül a legjobb, a legalacsonyabb, és ezért ezt a pályázatot fogadta el. Ez azonban kartellár volt és ezt a GVH határozata megállapította. Kérte, hogy a megismételt eljárás vonatkozásában utasítsa a másodfokú bíróság az elsőfokú bíróságot a szakértő kirendelésére az ok-okozati összefüggés, valamint a kár nagyságára vonatkozóan. 

Az I-V. rendű alperesek a fellebbezési ellenkérelmükben az elsőfokú bíróság ítéletének helybenhagyását kérték. Fenntartották azt az elsőfokú eljárás során is képviselt álláspontjukat, hogy a felperesnek nincs kereshetőségi joga, melyre vonatkozóan az elsőfokú bíróság helyes ténybeli és jogi következtetést vont le.
Helytelen az a fellebbezési hivatkozás, hogy irreleváns körülményeket vizsgált az elsőfokú bíróság. Annak a jogkérdésnek a megítélésére ugyanis, hogy van-e olyan anyagi jogi kapcsolat, amelyre a felperes a kereshetőségi jogát alapítja, megkerülhetetlen volt a Fővárosi Önkormányzat és a felperes közötti szerződéses jogviszony és a finanszírozás eredményeként létrejött műtárgyak tulajdonviszonyainak a felderítése. Téves az a felperesi álláspont, hogy az elsőfokú bíróságnak rendelkeznie kellett volna arról, hogy minek minősülnek a felperes és a Fővárosi Önkormányzat közötti szerződések. Azok vizsgálata alapján arra a helyes következtetésre jutott, hogy a felperest kár nem érhette, ezért a kártérítési igény vonatkozásában nem rendelkezik kereshetőségi joggal. Helyesen állapította meg az elsőfokú bíróság azt is, hogy a felperes lényegében mentesült az alapügy tárgyát képező tenderrel kapcsolatban felmerülő valamennyi üzleti kockázat alól, ideértve az esetleges kárkockázatokat is.
Indokolt volt a fentieken túlmenően a keresetnek az okozati összefüggés hiányában történő elutasítása is. Ennek során helyesen állapította meg, hogy annak megítéléséhez nincs szükség különleges szaktudásra, szakértő kirendelésére, és utalt arra, hogy a felperes által a fellebbezéséhez csatolt ügyben hozott végzés alapját képező tényállás lényegesen eltér a jelen tényállástól. A bíróságnak a rendelkezésre álló adatok alapján megfelelő jogi szakértelem birtokában, módjában volt az okozati összefüggés hiányát megállapítani, és e körben hangsúlyozottan hivatkozott arra, hogy a GVH határozata nem állapította meg, hogy az alperesek árfelhajtó kartellt hoztak létre. Ezért alaptalanul hivatkozik arra a felperes, hogy „nyilvánvalóan" árfelhajtó hatású volna az alperesek állítólagos megállapodása. Lényeges, hogy a nyertes Konzorciummal szemben jogsértés megállapítására nem került sor, és tekintettel a perbeli tender jellegére és arra, hogy a Konzorcium nem tudott a versenytársak árairól, ezért az általa kialakított árak piaci árnak minősülnek. A felperesnek egyébként lehetősége lett volna arra, hogy a pályázatot érvénytelenné nyilvánítsa, kényszerű elfogadásról ezért sem beszélhetünk.
Hangsúlyozták, hogy a felperes szakértői bizonyítási indítványa nem terjedt ki az okozati összefüggés igazolására. Végezetül fenntartották az elévülési kifogásukat. 

A VI. rendű alperes a fellebbezési ellenkérelmében az elsőfokú bíróság ítéletének a helybenhagyását kérte. 
Álláspontja szerint az ítélet helyesen mutatott rá arra, hogy a felperes szerződésen kívüli kártérítési igényt terjesztett elő, így annak van jelentősége, hogy kinek a vagyonában következett be értékcsökkenés. Ezért az elsőfokú bíróság a felperes perbeli legitimációjának körében ezt helytállóan vizsgálta. Önmagában kizárja a felperes perbeli legitimációját az, hogy maga is elismerte, hogy az alperesi jogelődök jogellenes magatartásának hiányában sem lenne most több vagyona, azaz, ha az alperesi jogellenes magatartás hiányában olcsóbban meg tudta volna valósítani a beruházást, ez az ármegtakarítás nem nála jelentkezett volna. A felperes legfőbb érvként a fellebbezésében is arra hivatkozott, hogy a pénzeszköz átadás végleges jelleggel történt. Ezt a véglegességet a VI. rendű alperes sem vitatja abban az értelemben, hogy a pénzeszközök átadásának végleges célja a számlák kiegyenlítése volt, és hogy a felperesnek nem kellett azt visszafizetnie az önkormányzat részére. A felperes ezzel kapcsolatosan azt adta elő, hogy a véglegesen átadott eszközöket rendkívüli bevételként könyvelte el, azaz az a saját pénzeszköze lett. Ennek igazolására azonban nem alkalmas az általa becsatolt főkönyvelői nyilatkozat, amely az átadott pénzeszközök tekintetében nem is teljeskörű, és ellentétben áll az alapmegállapodás 7.2.2. pontjában foglaltakkal, amely szerint az önkormányzat mindent megtesz annak érdekében, hogy a beruházás megvalósítása és finanszírozása semlegesen érintse a felperes mérlegét és eredmény-kimutatását.
Helytállóan állapította meg az elsőfokú bíróság ítélete, hogy a felperes az okozati összefüggés fennállását sem bizonyította. 
Alaptalanul hivatkozott a felperes a fellebbezésében arra, hogy az elsőfokú bíróság nem értékelte bizonyítékként a GVH határozatát, mert ennek az ellenkezője tűnik ki az ítéletből. Az elsőfokú bíróság valójában elfogadta ítélkezése alapjául a GVH határozat alperesi jogelődök jogellenes magatartását megállapító részét.

A Fővárosi Ítélőtábla a 2010. december 16. napján kelt 14.Gf.40.482/2010/5. számú ítéletében az elsőfokú bíróság ítéletét helybenhagyta, tekintettel arra, hogy az elsőfokú ítélet kereshetőségi jog hiányára vonatkozó indokait teljes terjedelmében osztotta, így az ítéletet e körben érdemben helytálló indokaira tekintettel hagyta helyben. Mivel a felperes perbeli legitimációjának hiányában nincs helye a kereset érdemi vizsgálatának, ezért az elsőfokú ítéletnek a kártérítési felelősség feltételeire, így az okozati összefüggés hiányára vonatkozó indokolását mellőzte.

A felperes által benyújtott felülvizsgálati kérelem alapján a Magyar Köztársaság Legfelsőbb Bírósága mint felülvizsgálati bíróság a 2011. szeptember 19. napján kelt Pfv.X.20.630/2011/8. számú végzésével a Fővárosi Ítélőtábla ítéletét hatályon kívül helyezte és a másodfokú bíróságot új eljárásra és új határozat hozatalára utasította. A felperes felülvizsgálati perköltségét 4.000.000,- Ft-ban, az I-V. rendű alperesek együttes perköltségét, valamint a VI. rendű alperes perköltségét 1.500.000,- Ft-ban állapította meg.
Megállapította, hogy a támadott határozat jogszabálysértő. Rögzítette, hogy az 1999. januárjában megkötött megállapodásból egyértelműen megállapítható, hogy a Fővárosi Önkormányzat akarata arra terjedt ki, hogy a tulajdonjogának érintetlenül hagyásával - a jövőbeni beruházások jogi sorsát illetően is - a 4-es metró és az ahhoz kapcsolódó felszíni tömegközlekedési útvonalak, csomópontok kialakítását a felperesre bízza. Felhatalmazta az ehhez szükséges szerződések önálló, saját felelősségére történő megkötésére azzal, hogy ennek finanszírozását teljes egészében átvállalta. Így vált jogosulttá a felperes arra, hogy kiírja a közbeszerzési pályázatot, a pályázatokat elbírálja, a kivitelezéshez szükséges szerződéseket megkösse és intézkedjen a vállalkozási díjak kifizetése iránt. A Legfelsőbb Bíróság álláspontja az volt, hogy ez magában foglalja azt a jogot is, hogy a felperes a beruházást érintő szerződésen kívül okozott kár megtérítése iránt is fellépjen. Ez egyben kötelezettsége is a megállapodás 7.1.2. pontja értelmében. A Ptk. 339. § (1) bekezdésében írt kártérítési felelősség megállapításának négy alapfeltétele van. A károkozó jogellenes magatartása, a károsultnál keletkezett kár, az okozati összefüggés, valamint az, hogy a károkozó nem tudja kimenteni magát. A jelen perben eljárt bíróságok a kár felmerülésének „helyét", a károsult személyét legitimációs kérdésként fogták fel és a kereshetőségi jog hiánya miatt utasították el a felperes keresetét. Az azonban, hogy valakinek egy károkozó vagy annak tartott magatartása folytán merült-e fel kára vagy sem, nem legitimációs, hanem a kártérítési igény érdemi elbírálásának körébe tartozó kérdés.
Rögzítette, hogy az elsőfokú bíróság bár alapvetően a kereshetőségi jog hiánya miatt utasította el a keresetet, azt érdemben is megvizsgálta és alaptalannak találta. A másodfokú bíróság azonban a kártérítési igénnyel érdemben nem foglalkozott. 
A megismételt eljárás vonatkozásában előírta, hogy a másodfokú bíróság elsődlegesen az elévülés kérdésében foglaljon állást. Amennyiben úgy ítéli meg, hogy a követelés nem évült el, az vizsgálandó, hogy az alperesek jogelődeinek tilalmazott magatartása miatt felmerülhetett-e a felperes által megjelölt szerződésen kívüli kár. Volt-e a sérelmezett összehangolt magatartásnak bármilyen kihatása arra, hogy a felperes a Konzorciummal és nem más pályázóval kötött − egyébként a perben nem támadott − szerződést. Azaz a felperes szerződött volna-e összehangolt magatartás hiányában más pályázóval reális feltételek mellett. Ennek vizsgálata során mérlegelje, hogy a legkedvezőbb ajánlat kiválasztásánál nem csak a kivitelezés árára, hanem a megvalósítás időtartamára, a forgalomelterelés időtartamára, a vállalt jótállás és kötbér mértékére is figyelemmel kellett lenni. Ha a bíróság szerint az alperesi jogelődök jogellenes magatartása befolyásolta a felperes által megkötött szerződésben vállalt vállalkozói díj mértékét, vizsgálni kell azt is, hogy e befolyást csak az alapszerződés vagy a módosításainak áraira is kiterjedt-e. Amennyiben a megalapozott döntéshez nem állnak rendelkezésre a szükséges bizonyítékok, adatok, az elsőfokú bíróság további eljárásra utasítása felől kell határoznia. 

Az V. rendű alperes 2010. szeptember 30-i hatállyal beolvadt az I. rendű alperesbe, ezért a Fővárosi Ítélőtábla a 2011. október 10. napján kelt és október 31. napján jogerőre emelkedett 2. sorszámú végzésével megállapította, hogy a perben az V. rendű alperes jogutóda az I. rendű alperes. 

A megismételt másodfokú eljárásban a felperes változatlanul az elsőfokú bíróság ítéletének hatályon kívül helyezését és az elsőfokú bíróság új eljárásra utasítását kérte. 
Fenntartotta az eddigi eljárásban tett valamennyi nyilatkozatát, melyekből kiemelte az alábbiakat. 
A Legfelsőbb Bíróság a határozatában kifejtette, hogy a felperesi legitimáció megalapozott, és ennek folytán a másodfokú bíróságnak állást kell foglalnia az elévülés és a kártérítés érdemi kérdéseiben is. 
Az elévülés vonatkozásában szintén fenntartotta korábbi álláspontját, amely szerint az elévülés kezdete a vállalkozási szerződés alapján kifizetett utolsó díjrészlet megfizetésének napja, 2003. október 27-e. Hivatkozott a Ptk. 326. § (1) bekezdésére és 360. § (1) bekezdésére és előadta, hogy a felperest akkor érte kár, a vagyonában akkor történt csökkenés, amikor a versenyárhoz képest magasabb vállalkozási díjat fizetett meg, mint amennyit az alperesek jogellenes magatartásának hiányában fizetett volna. A kár a vállalkozási díj tényleges megfizetésekor keletkezett, ezért nem helytálló az alperesek azon hivatkozása, hogy a vállalkozási szerződés megkötésének napjára tehető a károsodás bekövetkezése. Abban az esetben, ha mégis egy korábbi dátum kerülne meghatározásra, úgy az elévülés nyugvásának szabályait kell alkalmazni, mivel a felperes a követeléséről csak később szerezhetett tudomást. Ez az időpont pedig 2007. március 28. napja, amikor kézhez vette a GVH keresetlevélhez csatolt levelét, így a felperes a követelésével 2008. március 27. napjáig fordulhatott a bírósághoz. Az alperesek nem bizonyították, csak feltételezéseket közöltek arra vonatkozóan, hogy a felperes tudhatott az alperesek jogellenes magatartásáról még a GVH levelének kézhezvételét megelőzően. A Versenyhivatal adatkérése nyilvánvalóan nem alapozhat meg jogellenes magatartásról való tudomásszerzést, mert jogellenes magatartásról csak akkor beszélhetünk, ha azt bíróság vagy a Versenyhivatal jogerősen megállapította. 
Az elsőfokú bíróság kártérítést elutasító érdemi döntése megalapozatlan, mert szakértő kirendelése szükséges az okozati összefüggés és a kár mértékének bizonyításához. 
Hangsúlyozta, hogy a piaci szereplők tiltott, összehangolt magatartása mindig árfelhajtó hatású. Jó kartellt nem ismer az idevonatkozó irodalom. A GVH megállapította határozatában, hogy az alperesek célja az volt, hogy a nyertest hozzák nyerő pozícióba, ezért a felperesnek a jogellenességet nem kell bizonyítania még akkor sem, ha elfogadjuk az elsőfokú bíróság álláspontját, amely szerint a Tpvt. 88/B. § (6) bekezdése jelen ügyben még nem irányadó. Az alperesek jogellenes magatartása a Legfelsőbb Bíróság szerint sem kétséges. 
A GVH megállapította az alperesek versenykorlátozó összejátszását, és a felperesnek az a  határozott véleménye, hogy ennek az volt a hatása, hogy a versenyt egyrészt korlátozta és ez árfelhajtó hatást váltott ki, másrészt mindez a felperes vagyonában kárt okozott. Ha a GVH határozata kizárólag az alperesek versenykorlátozó szándékán alapult volna, még abban az esetben is szükséges szakértő kirendelése arra vonatkozóan, hogy a szerződéses összeg tartalmazott-e olyan extra nyereséget a szerződést teljesítő vállalkozó oldalán, amely ennek a szándéknak a következménye, és mint ilyen a másik szerződő fél kára. A felperes álláspontja, hogy a nyertes ajánlattevő vállalkozói díja az alperesi kartell tevékenység következtében került magasabb összegben meghatározásra és hangsúlyozta, hogy az egyes pályázatok 10 súlyszámból álló pontrendszeréből 7 a vállalási árral állt összefüggésben, tehát ez volt a döntő tényező. 
Az okozati összefüggés lényege, hogy a GVH megállapította az alperesek összejátszó, versenykorlátozó magatartását egy olyan előminősítéses közbeszerzési eljárásban, amelyben öt ajánlattevő volt, azaz ténylegesen nem versenyeztek egymással, nem nyújtottak be valós versenyárakat. Utalt arra, hogy a GVH határozat is megállapította, hogy volt kapcsolatfelvétel, illetve összejátszás az ... Zrt. és az alperesi jogelődök között.  Emiatt a felperest az ajánlataik megtévesztették, illetve megtéveszthették, hiszen a felperes ezeket versenyárnak tekintette és ezért arra kényszerült, hogy a nyertes Konzorcium ajánlatát fogadja el, amely a felperes álláspontja szerint ténylegesen kartellár volt. Mindez nem következett volna be, ha az alperesek a tényleges versenyáron nyújtják be az ajánlataikat. Előadta, hogy a nyertes ajánlat mintegy 10 %-kal haladta meg a felperes által a közbeszerzési eljárást megelőzően beszerzett, független mérnökök által kidolgozott piaci árat, a mérnökárat, azonban az álláspontja szerint a mérnökár is kartellárnak minősül, mert a kartell-megállapodásokkal kialakított piaci árak alapján készült.
Az okozati összefüggés vizsgálata és meghatározása a felperes álláspontja szerint közgazdaságtudományi és pénzügyi ismereteket igényel, ezért szakértői feladat.
A kár összegének megállapítása is szakkérdés. A felperes azt kívánta bizonyítani a szakértőnek indítványozott kérdésekkel, hogy a belső ... úti csomópont átépítése kapcsán a kartellező és egyben nyertes ajánlattevő által alkalmazott ár megegyezik vagy meghaladja a jelen per tárgyát képező felújítás során a felperes által elfogadott árat. Végül megjegyezte, hogy tekintettel arra, hogy a vállalkozási szerződés módosításakor alapul vett árak az alapszerződés árain alapulnak, így a befolyásolás mind az alapszerződés, mind annak módosítása áraira kiterjed. 

A VI. rendű alperes az előkészítő iratában - utalva a Legfelsőbb Bíróság megismételt eljárásra vonatkozó utasításaira - előadta, hogy álláspontja szerint a Fővárosi Ítélőtábla rendelkezésére állnak a megalapozott döntéshez szükséges bizonyítékok, ezért érdemi határozat hozatalának van helye. Kérte ezért változatlanul az elsőfokú bíróság ítéletének helybenhagyását azzal, hogy annak indokolását változtassa meg akként, hogy a felperesi kereset elutasításának oka egyrészt a felperes oldalán bekövetkezett kár, másrészt az okozati összefüggés hiánya. 
A Legfelsőbb Bíróság utasítása szerint a megismételt eljárásban a másodfokú bíróság által az vizsgálandó, hogy az alperesek jogelődeinek tilalmazott magatartása miatt felmerülhetett-e a felperes által megjelölt szerződésen kívüli kár. 
Rámutatott, hogy a kérdés továbbra is ugyanaz, mint az alapeljárásban volt, vagyis, hogy a felperesnél az alperesi jogelődök magatartása folytán egyáltalán merülhetett-e fel kár. A különbség csak annyi, hogy a jelen megismételt eljárásban az erre adott válasz nem a perbeli legitimáció körében, hanem a kártérítés feltételeinek fennállása körében kell, hogy értékelésre kerüljön. 
A felperesnek akkor lehetne kára, ha az alperesi jogelődök magatartásának hiányában olcsóbban meg tudta volna valósítani a beruházást és így több vagyona maradt volna. A kára ez esetben az a különbözet lenne, amennyivel kevesebbért valósította meg a beruházást és amennyivel ebből kifolyólag több vagyona lenne most. A felperes által a megelőző eljárásokban becsatolt okirati bizonyítékokból azonban megállapítható, hogy az állítólagos kár nem a felperes vagyonában következett be. A felperes ugyanis a Fővárosi Önkormányzat által átadott pénzeszközöket kizárólag a beruházás megvalósítása érdekében használhatta fel; az 1999. január 29-én létrejött megállapodás megszűnése esetén a felperes köteles lett volna a számára átadott pénzeszközöket haladéktalanul visszafizetni a Önkormányzatnak; a beruházás megvalósítása és finanszírozása semlegesen kellett, hogy érintse a felperes mérlegét és eredmény kimutatását, illetve a beruházás finanszírozása a felperes számára nem okozhatott tényleges kiadással járó pénzügyi tehervállalás-növekedést; a finanszírozás számlánként történt, azaz a felperes pontosan annyi pénzt kapott a perbeli beruházásra, amennyi költsége azzal kapcsolatban ténylegesen felmerült; végül rendeltetésellenes felhasználás esetén az átvett pénzeszközt a felperes köteles lett volna visszafizetni az Önkormányzatnak. A felperes továbbá maga is elismerte azt, ha a bíróság az alpereseket kártérítés megfizetésére kötelezné, úgy visszafizetési kötelezettsége keletkezne az Önkormányzattal szemben. Ebből is kitűnően a felperes a jelen pert tulajdonképpen perbizományosként indította, amely intézményt azonban a magyar polgári eljárásjog nem ismer.
A Legfelsőbb Bíróság végzésének több rendelkezése is alátámasztotta, hogy a tényleges finanszírozó, akinek a vagyonát az állítólagos kár érhette az Önkormányzat volt, nem pedig a felperes. A felperes nem szerzett tulajdont az önkormányzati vagyonon sem, mindez világosan következik a felperes és az önkormányzat közötti szerződésekből.
A kifejtettek szerint nyilvánvalóan hiányzik a kártérítési felelősség megállapíthatóságának egyik alapfeltétele - a felperest ért kár -, ezért a kereset önmagában ebből az okból is elutasítandó, további érdemi vizsgálat nélkül. A teljesség kedvéért azonban kifejtette az okozati összefüggés hiányával kapcsolatos álláspontját is. 
E körben a Legfelsőbb Bíróság az alábbi utasítást adta. 
Vizsgálandó, hogy volt-e a sérelmezett összehangolt magatartásnak bármilyen kihatása arra, hogy a felperes a Konzorciummal, és nem más pályázóval kötött − egyébként a perben nem támadott − szerződést, azaz a felperes szerződött volna-e összehangolt magatartás hiányában más pályázóval reális feltételek mellett, és ennek vizsgálata során mérlegelnie kell a bíróságnak azt is, hogy a legkedvezőbb ajánlat kiválasztásánál egyéb szempontokra is figyelemmel kellett lenni. 
Az elsőfokú bíróság az ítéletében megállapította, hogy a felperes az okozati összefüggés fennállását nem bizonyította, mivel kizárólag a GVH határozatára hivatkozott, amely azonban az okozati összefüggés kérdéséről nem rendelkezett, az általa felajánlott szakértői bizonyítás pedig nem az okozati összefüggésre vonatkozott. 
Bár az elsőfokú bíróság az 5. sorszámú bizonyítási indítványt határidőben érkezettnek tekintette, azonban az nyilvánvalóan elkésett és az igazolási kérelem sem fogadható el, mert alaptalanul hivatkozott abban arra a felperes, hogy a közigazgatási ügyben hozott Legfelsőbb Bíróság ítéletét kellett megvárnia, mert ez az ítélet a kár felmerülte és az okozati összefüggés körében nem releváns. Ráadásul a hivatkozott ítéletet a felperes már 2009. december 9-én kézhez kapta és csak ezt követő egy hónappal terjesztette elő a bizonyítási indítványát.
Alaptalanul hivatkozik a felperes a 24. sorszámú végzésben foglalt felhívásra is, mert az nem a 2. sorszámú végzésben írtak megismétlése volt, tehát nem adott újabb lehetőséget arra, hogy a felperes az okozati összefüggés körében bizonyítási indítványt terjesszen elő. Ugyanakkor a felperes a 24. sorszámú felhívásra kizárólag a perbeli tender releváns dokumentumait csatolta be, amelyek éppen az okozati összefüggés hiányát támasztják alá. 
Változatlanul állította, hogy az okozati összefüggés kérdése nem szakkérdés, így annak bizonyítására nem alkalmas a felperes ezt követően megfogalmazott három új, a szakértőnek felteendő kérdése. Azok valójában a kár bekövetkeztére vonatkoztak. Ráadásul a felperes még tovább kívánta odázni a bizonyítási kötelezettségének teljesítését azzal a megjegyzésével, hogy a szakvéleményt követően újabb bizonyítási indítványt tud majd tenni. A korábban indítványozott kérdések közül az, amely a belső ... úti beruházással történő összehasonlításra vonatkozik, a VI. rendű alperes tekintetében semmilyen bizonyítási erővel nem bír, hiszen abban a tenderben a VI. rendű alperes jogelődjét, a ... Kkt.-t nem marasztalták el kartellezésért. Abban a tenderben a kartellező ajánlattevő nyert, míg a jelen perbeli tender nyertese nem vett részt a kartellben. Ezen túlmenően azonban a felperes semmivel sem bizonyította, hogy a két beruházás egyáltalán értelmezhető módon összehasonlítható. 
A vállalkozási szerződés utólagos módosításai kapcsán pedig hivatkozott a felperes fellebbezésének 10. oldal második bekezdésére, amelyben a felperes maga is úgy nyilatkozott, hogy nem állította, hogy a szerződés módosításaira és a vállalkozási ár felemelésére azért lett volna szükség, mert az alperesek kartelleztek.
Önmagában tehát az okozati összefüggés hiánya miatt is érdemben elutasítandó a felperes keresete.
A 7. sorszámú előkészítő iratában nyilatkozott az elévülésre, amely szerint a releváns tények tekintetében a felek között nincs vita, kizárólag jogkérdésben kell állást foglalni, tehát ez a kérdés is eldönthető jelen eljárásban.
Reagálva a felperes előkészítő iratában foglaltakra, ellenezte az elsőfokú bíróság ítéletének hatályon kívül helyezését, mivel szakértő kirendelése nem szükséges, hiszen a szakvélemény csak a kár összegszerűségének megállapítására vonatkozó bizonyíték lenne, azonban a jogalap sem áll meg, mivel a felperesnél nem merülhetett fel kár, így a szakértői bizonyítás szükségtelen. Azért is indokolatlan az elsőfokú ítélet hatályon kívül helyezése, mivel a korábbi eljárásban a Fővárosi Ítélőtábla elegendőnek találta a rendelkezésre álló bizonyítékokat a döntéshez, és jelen másodfokú eljárásban ugyanezt a kérdést kell megítélni, csak eltérő jogi aspektusból, nem a legitimáció körében, hanem a kártérítési igény érdemi elbírálása kapcsán.
Ugyanígy eldönthető - bár a felperesnél felmerült kár hiányában fölösleges - az okozati összefüggés hiánya is, mivel a felek között nincs vita a perbeli közbeszerzési eljárásra vonatkozó kógens jogszabályok, illetve a lefolytatott közbeszerzési eljárás menetével és eljárási eseményeivel kapcsolatban. A releváns dokumentumok rendelkezésre állnak. 
Kifejtette, hogy a felperes bizonyítási indítványa abból indul ki, hogy a Konzorciummal kötött szerződésben szereplő ár kartell ár, amely önmagában jogilag teljesen téves értelmezés, hiszen hogyan lehetne kartell ár, amikor a Konzorcium nem is kartellezett. Nyilvánvalóan az erre épülő bármely bizonyítási indítvány értelmetlen, amelyben ezt a „kartellárat" kellene összehasonlítani a másik tenderbeli szerződésben szereplő tényleges kartell árral.
Alapvetően téves a felperes beadványának azon kijelentése, hogy a piaci szereplők tiltott, összehangolt kartell magatartásának mindig árfelhajtó hatása van. Ez nem következik a Tpvt. 11. § (1) bekezdéséből. Téves az a megállapítása is, hogy a GVH megállapította, hogy az alperesek célja az volt, hogy a nyertest hozzák nyerő pozícióba. Ilyen megállapítást a határozat nem tartalmaz. Téves továbbá az a megállapítás, hogy a nyertes ajánlattevő vállalkozási díja az alperesek kartell tevékenysége következtében került magasabb összegben meghatározásra, mint az alperesek jogellenes tevékenysége nélkül. A nyertes Konzorcium nem volt részese a kartellnek és az ajánlattevők egymás ajánlatait a benyújtás előtt nem ismerték. A Konzorcium az alperesektől függetlenül határozta meg saját árait. A felperes azt állította továbbá, hogy az öt ajánlattevő ténylegesen nem versenyzett egymással, nem nyújtottak be versenyárakat. Ezzel szemben a kartellben részt nem vevő ajánlattevők nyilvánvalóan versenyeztek egymással és versenyárakat nyújtottak be. Utalva a korábbiakra, amely szerint a kartellben nem részes Konzorcium ára nem lehetett kartell ár, mert az fogalmilag is kizárt, előadta, hogy bár lehet, hogy a Konzorcium által megadott ár nem volt éppen alacsony, de ehhez az alperesi jogelődöknek semmi köze nem volt. 

Az I-IV. rendű alperesek előkészítő iratukban fenntartották az elévülési kifogásukat továbbra is vitatva, hogy a vállalkozási díj bármiféle kárelemet, az alperesi magatartással okozati összefüggésbe hozható extraprofitot tartalmazott volna.
A károsodás bekövetkezte körében hivatkoztak az 1/2008. számú Polgári Jogegységi határozatban foglaltakra és kifejtették, hogy a kár felmerülése, azaz tartalmilag a károsodás ténye akkor állapítható meg, ha a felperesre bízott vagyontömeg - az alperesi jogellenes magatartással okozati összefüggésben - a korábbi állapotához képest hátrányosabb helyzetbe került. A felperes a rábízott vagyontömeg terhére 2002. július 16. napján kötött vállalkozási szerződést. A vagyontömeg tehát a szerződés megkötésének időpontjában kerülhetett (volna) hátrányosabb helyzetbe, amennyiben e jogviszony valóban olyan extraprofitot tartalmazott, amelyet a felperes állít. 
A felperes az elévülés nyugvása szempontjából menthető oknak tekintette, hogy a GVH értesítéséig nem tudott, illetve nem tudhatott az alperesek jogellenes magatartásáról és arról, hogy ennek következtében magasabb vállalkozási díjat fizetett. Fenntartva a korábbi védekezésüket, hivatkoztak ismét a Tpvt. 80. §-ára, arra, hogy a GVH a határozatait köteles volt nyilvánosságra hozni, ami jelen ügyben azt jelentette, hogy 2004. március 18-tól a GVH honlapján a határozat teljes terjedelmében hozzáérhető volt. Tekintve, hogy az eljárásról a felperes bizonyított módon tudott, amennyiben elmulasztotta a nyilvános forrásokból megtehető tájékozódást, nem hivatkozhat arra, hogy menthető okból nem tudta érvényesíteni a kárigényét. Mindez egyébként a Fővárosi Önkormányzattal megkötött megállapodás 7.1.2. pontjából is következik, amely szerint felkészült beruházótól elvárható gondossággal kellett a beruházói tevékenységét végeznie. Téves az az álláspont, hogy a felperes akkor tudta csak érvényesíteni a kártérítési igényét, ha a jogellenes magatartást jogerősen megállapítják. A károsult ugyanis a kár felmerülésekor nyomban jogosulttá válik az igénye érvényesítésére, függetlenül attól, hogy a jogellenesség kérdésében esetleges peres eljárás van folyamatban. Mindebből következik, hogy a felperes az elévülés nyugvása esetén is  2005. március 18. napjáig érvényesíthette volna az igényét, keresete ehhez képest elkésett.
Érdemben csatlakoztak a VI. rendű alperes előkészítő iratában foglaltakhoz abban a kérdésben, hogy az állítólagos kár kizárólag a Fővárosi Önkormányzat és nem a felperes vagyonában következhetett volna be. 
Az okozati összefüggéssel kapcsolatban előadták, hogy az eljárás több mint 4 éves időtartama alatt a felperes az okozati összefüggés meglétével kapcsolatos állítását általános „irodalmi" hivatkozásra alapította, ugyanakkor a Tpvt. 11. § (1) bekezdésének rendelkezéseiből nem vezethető le a felperes által automatikusnak vélt álfelhajtó hatás, hiszen már maga a törvény szöge is tartalmazza a „fejthetnek ki" fordulatot, azaz elismeri, hogy a kérdéses megállapodásokban, illetve összehangolt magatartásban csak a tényleges versenykorlátozás kifejtésének lehetősége rejlik, és nem feltétlenül annak bekövetkezése. Hangsúlyozta, hogy a GVH határozata semmiféle megállapítást nem tartalmaz, a Legfelsőbb Bíróság által megjelölt szempontokat illetően. Kiemelést érdemel, hogy pusztán logikai úton is el lehet jutni arra a következtetésre, hogy kizárt az okozati összefüggés fennállása, és az elsőfokú bíróság is így foglalt állást. A GVH határozat ugyanis nem állapította meg, hogy az alperesek árfelhajtó kartellt hoztak volna létre, a nyertes Konzorciummal szemben nem állapított meg jogsértést, a perbeli közbeszerzési eljárás sajátossága az, hogy a vállalkozások nem ismerhették meg egymás ajánlatait a tenderbontást megelőzően, így a nyertes Konzorcium sem tudott a versenytársai áráról. Mindezek azt eredményezik, hogy a szerződéses ár nem kartell ár, hanem szabadon, bármiféle jogellenes befolyástól mentesen kialakított piaci ár. 


Megállapította a Fővárosi Ítélőtábla, hogy a fellebbezés nem alapos.


Az elsőfokú bíróság a kereset elbírálásához szükséges tényállást helyesen állapította meg, és érdemben helytálló jogi következtetéssel utasította el a felperes keresetét. 


A Legfelsőbb Bíróság hatályon kívül helyező végzése alapján a megismételt másodfokú eljárásban a Fővárosi Ítélőtáblának elsődlegesen az elévülés kérdésében kellett állást foglalnia.


A felperes a Tpvt. 11. §-ára alapítottan szerződésen kívül okozott kár megtérítése iránt nyújtotta be az igényét.
A Ptk. 355. § (4) bekezdése szerint kártérítés címén a károkozó körülmény folytán a károsult vagyonában beállott értékcsökkenést és az elmaradt vagyoni előnyt, továbbá azt a kárpótlást vagy költséget kell megtéríteni, amely a károsultat ért vagyoni és nem vagyoni hátrány csökkentéséhez vagy kiküszöböléséhez szükséges.
Jelen esetben a felperes a vagyonában beállott értékcsökkenésre hivatkozott. A másodfokú bíróság a felperes álláspontját osztotta, amely szerint a gazdasági társaság vagyona ténylegesen akkor csökken, tehát a kár akkor következik be, amikor az általa állított többlet vállalkozási díjat kifizette. Nem tartotta alkalmazhatónak az I-IV. rendű alperesek jogegységi döntésre vonatkozó hivatkozását, mivel az 1/2008. PJE tárgya speciálisan a genetikai, terratológiai ártalom következtében fogyatékossággal született gyermek saját jogú kártérítési igénye tárgyában született, a kár bekövetkeztével kizárólag ebből az aspektusból foglalkozik. Másrészt viszont a felperesre bízott vagyontömeg - a másodfokú bíróság álláspontja szerint - nem a szerződés megkötésekor, hanem a tényleges vagyoncsökkenéskor kerül a korábbiakhoz képest hátrányosan megváltozott állapotba, még abban az esetben is, ha a szerződéskötéssel keletkezik a szerződéses kötelezettség, mivel annak esedékessége későbbi időpontú, továbbá annak mértéke is változhat későbbi szerződésmódosítások következtében, mint ahogy az jelen esetben is történt. 
Mivel a felperes keresete szerint a vállalkozási szerződés módosításai következtében meghatározott végső vállalkozási díj is az alperesi jogellenes magatartással okozati összefüggésben került kialakításra, ezért helyesen jelölte meg a kár bekövetkezésének időpontját az utolsó díjrészlet kifizetésének napjában, ami a felek által nem vitatottan 2003. október 27. napján volt. Annak eldöntése, hogy a módosításokkal kialakított végső vállalkozási díj volt-e, illetve lehetett-e közvetlen okozati összefüggésben az alperesi jogellenes magatartással, nem az elévülés kérdéskörében, hanem az érdemi döntés során bírálandó el. 
A Ptk. 324. § (1) bekezdése értelmében a követelések öt év alatt évülnek el. A felperes a keresetét az öt éves elévülési időn belül 2008. március 26. napján terjesztette elő, ezért a  követelése nem évült el. 

A Legfelsőbb Bíróság a végzésében megállapította, hogy az, hogy valakinek egy károkozó vagy annak tartott magatartás folytán merült-e fel kára vagy sem, nem legitimációs, hanem a kártérítési igény érdemi elbírálásának körébe tartozó kérdés. Vizsgálandó ezért a megismételt eljárásban, hogy az alperesek jogelődeinek tilalmazott magatartása miatt felmerülhetett-e a felperes által megjelölt szerződésen kívüli kár.
A Fővárosi Ítélőtábla ezért érdemben vizsgálta a felperes kártérítési igényének megalapozottságát, ezen belül elsődlegesen azt, hogy a felperes által érvényesített kár felmerülhetett-e a felperesnél. 
E körben az alperesi védekezéssel értett egyet, amely nem áll ellentétben a Legfelsőbb Bíróság végzésében foglaltakkal.
Az elsőfokú bíróság és a másodfokú bíróság is a megelőző döntésében azt állapította meg, hogy az 1999. január 29-i megállapodás és a 2000. május 16-i, a felhalmozási célú pénzeszköz végleges átadás-átvételértől szóló megállapodás tartalma alapján a felperes a számlákkal igazolhatóan felmerült pénzösszegeket kapta meg a Fővárosi Önkormányzattól célhoz kötötten, a perbeli beruházást nem saját forrásból valósította meg. Bár az ahhoz szükséges pénzeszközöket a Fővárosi Önkormányzat véglegesen és ellenérték nélkül a felperes tulajdonába adta, azonban annak célja a számlák kiegyenlítése, illetve az áfa befizetése volt. Rendeltetésellenes felhasználás esetén (pl., ha a felperes azt nem erre fordítja) a megállapodás értelmében visszafizetési kötelezettsége keletkezett volna.
Mindebből következik, ha a vállalkozási díj kisebb összegű lett volna, ez ugyanígy semlegesen érintette volna a felperes mérlegét és eredmény-kimutatását, a vállalkozási díj mértéke nem okozhatott a felperes számára tényleges kiadással járó pénzügyi tehervállalás-növekedést (1999. január 29-i megállapodás 7.2.2. pontja). Ezért kizárt, hogy a felperesnél az alperesi jogelődök jogellenes magatartása folytán bármilyen kár keletkezzen. 
Mindezeket a perbeli legitimáció vizsgálata körében állapította meg az elsőfokú bíróság és fogadta el a Fővárosi Ítélőtábla a másodfokú ítéletében, azonban helytállóan hivatkozott a VI. rendű alperes arra, hogy a kártérítés érdemi elbírálása körében, annak vizsgálatakor, hogy merült-e fel kára a felperesnek, ugyanezt a kérdést kellett megítélni, csak eltérő jogi aspektusból.
Az ismertetett finanszírozási konstrukcióból következik tehát, hogy amennyiben kár merült fel a beruházói oldalon, az a tényleges finanszírozó Fővárosi Önkormányzatot érhette. 
Ugyanakkor, ha azt a felperesi nyilatkozatot vesszük alapul, hogy pernyertessége esetén a Fővárosi Önkormányzattal szemben az Áht. 101. §-a alapján elszámolási, visszafizetési kötelezettsége keletkezne, szemben a felperesi állásponttal, amely szerint ennek mint háttérjogviszonynak jelen perben nincs relevanciája, ez a Fővárosi Ítélőtábla álláspontja szerint jelentős körülmény. Ez esetben ugyanis csak akkor merült volna fel kára a felperesnek, azaz a kártérítési igénye abban az esetben lenne megalapozott az alperesekkel szemben, ha a beruházás költségeit ténylegesen álló Fővárosi Önkormányzat - hivatkozva az alperesi magatartással okozati összefüggésben felmerült többlet vállalkozási díj megfizetésére - már ilyen igényt a beruházást ténylegesen bonyolító felperessel szemben érvényesített volna, és azt a felperes ténylegesen megfizette volna. Ezt megelőzően azonban a követelése ezen az alapon idő előtti. 
Változatlan tehát a Fővárosi Ítélőtábla álláspontja, amely szerint az elsőfokú bíróság a bizonyítékok okszerű mérlegelésével állapította meg a tényállást a felperes és a Fővárosi Önkormányzat közötti szerződéses kapcsolatra is kiterjedően - amellyel a Legfelsőbb Bíróság is egyetértett a felülvizsgálati határozatában rögzítve, hogy a tényállás felderítéséhez nélkülözhetetlen az Önkormányzattal kötött szerződések vizsgálata -, és helytálló jogi következtetéssel állapította meg, hogy az alperesek jogelődeinek tilalmazott magatartása miatt nem merülhetett fel a felperesnél az általa megjelölt szerződésen kívüli kár.
Mindez önmagában alapot adott a kereset megalapozott elutasítására.


Az elsőfokú bíróság ítélete érdemi részében ugyanakkor megállapította a kártérítési kötelezettség másik konjunktív feltételének, az okozati összefüggésnek a hiányát is.  


A felperes fellebbezése kapcsán itt mutat rá a Fővárosi Ítélőtábla arra, hogy egyetért az elsőfokú bíróság Tpvt. 88/B. § (6) bekezdésének azon értelmezésével, hogy e rendelkezés jelen perben nem alkalmazható. A 2005. évi LXVIII. törvény 50. §-ával beiktatott Tpvt. 88/B. §-a azokra a 2005. november 1-je után indult perekre állapít meg a Pp. rendelkezéseitől eltérő szabályokat, ahol a Tpvt. IV-V. Fejezetében foglalt rendelkezéseket kell alkalmazni - ezek körébe tartozik a Tpvt. 11. §-ában tilalmazott kartell-megállapodás is - azonban a GVH még versenyfelügyeleti eljárást nem folytatott le. Ez egyértelműen következik a 88/B. § (1)-(8) bekezdéseinek rendelkezéseiből. Ebből kiindulva a (6) bekezdés nem értelmezhető másként, csak úgy, hogy a bíróság a GVH keresettel nem támadott határozatának, illetve a GVH határozatát felülvizsgáló bíróság határozatának a törvénysértést vagy annak hiányát megállapító részéhez az esetben van kötve, ha a bíróság értesítése alapján a GVH arról tájékozatja a bíróságot, hogy az érintett ügyben versenyfelügyeleti eljárást indított, és ezért a bíróság annak jogerős befejezéséig a saját eljárást felfüggeszti.
Az elsőfokú bíróság azonban a GVH határozatát - annak rendelkező részét és indokolását is - a bizonyítékok körében megfelelően értékelte és a versenyjogi jogsértés tényét az ítéletében rögzítette. Sem a 2., sem a 11., illetve a 24. sorszámú végzésében nem hívta fel a felperest a jogellenes alperesi magatartás bizonyítására. A kereset elutasításának okaként ítélete érdemi részében a jogellenesség hiányát nem állapította meg. Alaptalan ezért a fellebbezés azon hivatkozása, hogy jogszabálysértő módon arra kényszerítette az elsőfokú bíróság a felperest, hogy az alperesek jogellenes magatartását bizonyítsa.


Az elsőfokú bíróság tehát az okozati összefüggés bizonyítatlanságára alapította a felperes keresetének érdemi elutasítását és a kár összege tekintetében a szakértői bizonyítás mellőzését. 
Ítélete jogi indokolása szerint a felperesnek az okozati összefüggés megállapításához azt kellett volna legalább bizonyítania, hogy az alperesi jogelődök jogellenes magatartása hiányában kedvezőbb feltételekkel tudott volna szerződést kötni. Az okozati összefüggés megállapításához a tényeket okiratokkal vagy tanúkkal tudta volna bizonyítani, mivel az ténykérdés és nem szakkérdés, hogy lett volna-e kedvezőbb árajánlat az alperesi jogelődök jogellenes magatartása hiányában. A felperes által csatolt szerződésmódosítások is az okozati összefüggés hiányát támasztották alá. A felperes nem bizonyította sem azt, hogy lett volna kedvezőbb árajánlat az alperesi jogelődök jogellenes magatartásának hiányában, sem azt, hogy az alperesi jogelődök jogellenes magatartása a nyertes ajánlatát befolyásolta. Utalt e körben az előminősítési közbeszerzési eljárás sajátosságaira. A felperes továbbá csak hivatkozott arra, de nem bizonyította, hogy az alperesi jogelődök eljárásának a célja az volt, hogy a nyertest hozzák nyerő pozícióba. Bár a célzat nem tényállási elem a kártérítési felelősség körében, az állítása azonban arra utal, hogy az alperesek összejátszottak a nyertessel. A nyertes pályázó vonatkozásában azonban a Versenytanács jogsértést nem állapított meg, ezért a felperesnek kellett volna az állítását bizonyítania, ahogy erre a bíróság felhívta.
A Legfelsőbb Bíróság is utasította annak vizsgálatára a másodfokú bíróságot, hogy volt-e a sérelmezett összehangolt magatartásnak bármilyen kihatása arra, hogy a felperes a Konzorciummal és nem más pályázóval kötött egyébként a perben nem támadott szerződést, azaz a felperes szerződött volna-e összehangolt magatartás hiányában más pályázóval reális feltételek mellett.
A felperes ezzel szemben hazai és nemzetközi szakirodalomra hivatkozással állította, hogy a kartellezés mindig árfelhajtó hatású, ami önmagában igazolja az okozati összefüggés fennállását, másrészt álláspontja szerint az okozati összefüggés megállapítása jelen esetben szakkérdés. Amennyiben a szakértő megállapítja a belső ... úti beruházás áraihoz, illetve az azóta csökkenő útépítéssel kapcsolatos vállalkozási árakhoz képest, hogy a nyertes Konzorcium ajánlati ára extraprofitot tartalmazott, ez igazolná az okozati összefüggés meglétét, mert ez az alperesek versenykorlátozó magatartásának következménye.
A Fővárosi Ítélőtábla az elsőfokú bíróság jogi indokolásával értett egyet, amely szerint az okozati összefüggés bizonyítására a felperes által indítványozott szakvélemény alkalmatlan lenne, az kizárólag az összegszerűség bizonyítására lehetne alkalmas bizonyítási eszköz.


A VJ-138/2002. számú versenyfelügyeleti eljárás a belső ... úti útépítés és a perbeli ... úti csomópont átépítésére kiírt két közbeszerzési eljárásban valamennyi ajánlatot tevő résztvevő mint eljárás alá vontakkal szemben folyt. A GVH a belső ... úti tender vonatkozásában a ... Rt. és az ... Rt., míg a ... úti csomópont vonatkozásában a ... Rt. és a ... Kkt. összehangolt magatartását állapította meg és szabott ki bírságot, a fentieket meghaladóan - így a perbeli tender nyertes Konzorciumával, illetve annak résztvevőivel szemben folytatott - versenyfelügyeleti eljárást megszüntette.
Ahogyan tehát az elsőfokú bíróság ítélete helytállóan rögzítette, a GVH határozata (illetve a  közigazgatási bíróságok ítéletei) nem alkalmasak annak igazolására, hogy az ... Konzorcium is bármilyen jogellenes magatartást tanúsított volna a perbeli tender során, illetve, hogy tudott vagy tudhatott a kartellező alperesi jogelődök által benyújtani szándékozott árajánlatokról. A felperes ugyan hivatkozott arra, hogy volt kapcsolatfeltétel a ... Rt. és az ... Rt. között is, azonban a GVH határozatának 12)1. pontja szerint ez 2002. februárjában, illetve március 26-án volt, míg a perbeli közbeszerzési eljárás kiírására ezt követően 2002. március 27-én került sor, így nyilvánvaló, hogy a kapcsolatfelvétel nem ezzel a pályázattal volt összefüggésben. 


A felperes az alperesi vitatással szemben nem indokolta meg, hogy mennyiben torzította a versenyt a két pályázó összejátszása a kartellben nem részes pályázókra is kiterjedően. Amennyiben a közbeszerzési eljárás során keletkezett iratok között nem lelhető fel olyan irat, amely azt bizonyítaná, hogy az alperesek a pályázat felbontását megelőzően ismerték volna egymás ajánlatát, mert titokban játszottak össze (28. sorszámú felperesi nyilatkozat), ugyanakkor a kartellt leleplező GVH a nyertes Konzorcium tekintetében ezzel a tenderrel kapcsolatosan versenyjogi jogsértést nem állapított meg, a másodfokú bíróság álláspontja szerint - egyetértve e körben az alperesek által kifejtettekkel -, ha a szakértő meg is állapítaná, hogy a Konzorcium ajánlata az indokolt és szokásos mértéknél magasabb nyereséget is tartalmazott, ez nem igazolja egyben azt, hogy az extraprofit az alperesi „jogellenes magatartás következményeként" szerepelt a nyertes ajánlatban. 


Az alperesek hivatkoztak továbbá arra is, hogy a pályázaton nyertes konzorciummal a felperes végül az ajánlati árnál kisebb vállalkozási díj ellenében kötött szerződést. A felperes nyilatkozata szerint az ajánlat pontosítása történt a felperes kezdeményezésére. 
A felperes bírói felhívásra a 14. sorszámú beadványában előadta, hogy a pályázat kiírása előtt a piaci árakat vizsgálta. Független mérnökellenőr elkészítette a felújításra szánt útszakaszok kiírására vonatkozó ajánlatát, amely a piaci árak figyelembevételével meghatározta a pályázat során értékelhető ajánlati árakat. A nyertes pályázó ajánlati ára az összes pályázó átlagáránál 10 %-kal volt alacsonyabb, de a mérnök által megállapított árnál így is 10 %-kal volt magasabb. A Kbt. akkor hatályban volt rendelkezései alapján a fenti eltérés korrigálása csak a kiírás eredménytelenné nyilvánítása útján lett volna orvosolható, tehát a pályázati árak közül a legjobbat kellett elfogadni még akkor is, ha ez a mérnök által előzetesen feltárt ár feletti volt. Új tender kiírását azonban az idő rövidsége miatt a felperes nem vállalta.
Rögzíti a Fővárosi Ítélőtábla, hogy a nyertes Konzorcium árajánlata bruttó 3.662.794.469,-Ft volt. Ez tehát a felperes előadása szerint 10 %-kal volt magasabb a mérnökárnál. Az ajánlati ár 10 %-a 366.279.446,- Ft. Az ajánlat pontosítását követően a felperes a  Konzorciummal az alapszerződést 3.391.788.873,- Ft bruttó vállalkozói díjon kötötte meg, azaz 271.005.596,- Ft-tal kisebb összegért  mint ahogyan az ajánlat szólt. Ez százalékos mértékben kifejezve 7,398 %, kerekítve 7,4 %. Ez azt jelenti, hogy a felperes a szerződést a Konzorciummal a független mérnökellenőr által kidolgozott mérnökárhoz képest 2,6 %-kal magasabb áron kötötte meg. A felperes úgy nyilatkozott, hogy a kára a piaci ár és a szerződéses ár közötti különbség, amelyet a szerződésmódosítások után kifizetett tényleges vételár 16 %-ában jelölt meg arra hivatkozva, hogy a módosítások az alapárhoz viszonyultak. Ez viszont saját előadása szerint is csak 2,6 %-kal haladta meg a független mérnök által megállapított árat. 
Bár a felperes a megismételt másodfokú eljárásban úgy nyilatkozott, hogy a mérnökár is kartellár megítélése szerint, mivel a piaci árakból indult ki és a piaci árak a kevés szereplős piac miatt kivétel nélkül kartellárak voltak a perbeli időszakban, ez egyrészt a felperesnek szintén csak egy olyan állítása, amire nézve bizonyíték nem áll rendelkezésére (erre nézve az elsőfokú eljárásban bizonyítási indítványa sem volt), másrészt olyan új tényállítás, amire a másodfokú bíróság álláspontja szerint az eljárás jelen szakában a Pp. 235. § (1) bekezdése alapján már nincs eljárásjogi lehetőség. 

A perbeli tenderre négyen jelentkeztek, akik az előminősítési eljárás eredményhirdetését követően részt is vehettek az ajánlati szakban, mivel a felperes megítélése szerint a közbeszerzés teljesítésére pénzügyi, gazdasági és műszaki szempontból alkalmas ajánlattevők voltak (a ... Rt.-... Kft. Közös Vállalkozás, a ... Rt., a ... Kkt. és a végül nyertes ... Kft.-... Rt. Konzorcium). Közülük a legkedvezőbb és a felperes előadása szerint a többi ajánlatnál 10 %-kal alacsonyabb ajánlatot a Konzorcium adta, és mivel a közbeszerzési eljárást a felperes az idő rövidsége miatt nem kívánta eredménytelennek nyilvánítani, szerződést pedig az akkor hatályos Kbt. 62. § (1) bekezdése alapján az eljárás nyertesével köthetett, a rendelkezésre álló bizonyítékok alapján nem állapítható meg, hogy az alperesi jogelődök kartelltilalomba ütköző magatartása hiányában más pályázóval a felperes reális feltételek mellett szerződhetett volna. Nem bizonyította továbbá a felperes, és erre vonatkozó célszerű bizonyítási indítványt sem tudott előterjeszteni, hogy a szerződéskötésre a sérelmezett alperesi összehangolt magatartás bármilyen kihatással volt. A kartellező alperesi jogelődök ajánlata ugyan megtéveszthette abban, hogy azok is versenyárak, így kedvezőbbnek ítélhette meg a nyertes ajánlatot a reálisnál, azonban az ajánlat és különösen a tényleges szerződéses ár a saját előadása szerint is kb. 16 %-kal alacsonyabb volt a többi ajánlatnál, beleértve a kartellben nem részes ...-... közös ajánlatot is, és újabb tender kiírása az idő rövidsége miatt nem jöhetett szóba.
A Fővárosi Ítélőtábla álláspontja szerint ezért az elsőfokú bíróság helytállóan állapította az okozati összefüggés bizonyítatlanságát. Miután nem állapítható meg az okozati összefüggés az alperesi versenysértő magatartás és az alapszerződés kötött, ezért a másodfokú bíróság már nem vizsgálta a szerződésmódosítások indokát és összefüggését az alapszerződésben meghatározott árral.


Mindezekre tekintettel a Fővárosi Ítélőtábla az elsőfokú bíróság ítéletét a Pp.  253. § (2) bekezdése alapján részben módosított indokolással helybenhagyta.


A fellebbezés nem vezetett eredményre. A Fővárosi Ítélőtábla a pervesztes felperest a Pp. 239. §-a szerint alkalmazandó Pp. 78. § (1) bekezdése alapján kötelezte az alperesek ügyvédi munkadíjból álló költségének megfizetésére, amely magában foglalja a Legfelsőbb Bíróság végzésében megállapított felülvizsgálati perköltséget is. Azt a Legfelsőbb Bíróság 1.500.000,- Ft bruttó összegben határozta meg, azonban az áfa mértékének időközbeni változására tekintettel a másodfokú bíróság a felülvizsgálati eljárásban felmerült, valamint jelen másodfokú eljárásban felmerült ügyvédi munkadíjból álló költséget nettó összeg + áfában határozta meg a 32/2003. (VIII.22.) IM rendelet 3. § (2), (5) és (6) bekezdései alapján mérlegeléssel. A pertárgy értéke mellett figyelembe vette a kifejtett ügyvédi tevékenységet, annak munka- és időigényét.


Budapest, 2012. év március hó 14. napján



Dr. Mika Ágnes sk.
a tanács elnöke



Dr. Tibold Ágnes sk.				Dr. Kurucz Zsuzsánna sk.
    előadó bíró									bíró

